51. schôdza NR SR - 2.deň - B. popoludní
Dátum: 2015-05-06
Poslanec: Žitňanská, Lucia (MOST-HÍD)
Druh vystúpenia: Vystúpenie v rozprave

107. Ďakujem pekne za slovo, pán predseda. Vážené kolegyne, vážení kolegovia, vážený pán minister, parlament zaviazal, politicky zaviazal aj hlasmi poslancov za stranu SMER vládu Slovenskej republiky, aby priniesla do parlamentu zákon, ktorý bude riešiť schránkové firmy tak, aby museli odkrývať toho, kto zo schránkovej firmy skutočne profituje, to znamená konečného užívateľa a nielen formálneho majiteľa, aby riešila narábanie s verejnými prostriedkami plošne, to znamená celé spektrum verejných prostriedkov vrátane zdravotného poistenia, pri privatizácii, v eurofondoch, jednoducho nielen pri verejnom obstarávaní, aby zabezpečovala verejnú kontrolu a vymáhateľnosť týchto pravidiel. Návrh novely zákona o verejnom obstarávaní tieto kritériá nespĺňa, a to v situácii, keď naozaj neprejde týždeň, neprejde týždeň, aby sa nejaká kauza nespájala s nejakým škandálom, v pozadí ktorého stojí schránková firma. A môžem menovať a menoval aj pán kolega Zajac, či je to nákup CT prístroja, či sú to rôzne žaloby voči Slovensku, ktoré sa týkajú vymyslených súm, či je to najnovšie prípad Carga, či je to reštrukturalizácia Váhostavu. Keď sa pozrieme naozaj len na reštrukturalizáciu Váhostavu, tak tam už pomaly nevieme ani posúdiť, kto je v skutočnosti veriteľom a kto je v skutočnosti dlžníkom v tej celej kauze Váhostavu a kto koho záujmy v tejto reštrukturalizácii vlastne háji. Škody, ekonomické škody, ale aj politické škody; keď hovorím o politických škodách, myslím škodách na dôveryhodnosti politických elít tohto štátu; sú už dnes jednoducho priveľké. A pokiaľ nejaká dôvera voči politickým elitám má byť znovu obnovená, tak jednoducho parlament musí schváliť účinnú právnu úpravu, ktorá zabráni tomu, aby verejné zdroje v konečnom dôsledku tiekli do schránkových firiem, o ktorých nevieme nič, respektíve verejnosť nevie, kto je konečným užívateľom tých prostriedkov, ktoré z okruhu verejných zdrojov plynú. A pokiaľ to nie je pripravená urobiť vláda SMER-u teraz, tak to jednoducho urobí nasledujúca vláda, pretože tento stav je dnes jednoducho neúnosný. Ja viem, že dnes moc má v rukách SMER a bez hlasov 83 poslancov strany SMER žiadny zákon v tomto parlamente jednoducho neprejde. Je zvláštne, že v tejto situácii a v tejto politickej klíme, nielen po kauze cétečko, ale aj po reštrukturalizácii Váhostavu a po všetkom tom, čo vyplynulo na povrch v tejto kauze, si vláda dovolí predložiť návrh zákona, ktorý nespĺňa tie kritériá, ku ktorým ich zaviazal parlament. Svedčí to o priorite alebo váhe, ktorú tejto téme vláda Slovenskej republiky prikladá. A ja musím spraviť teraz aj takú odbočku a musím sa spýtať ministra spravodlivosti, že ako je to vlastne v tejto vláde a kto vlastne v tejto vláde voči parlamentu, voči parlamentu zodpovedá za právnu úpravu verejného obstarávania, pretože mali sme tu pred dvomi rokmi veľkú novelu zákona o verejnom obstarávaní, ktorú predkladal minister vnútra, pri ktorej tvrdil, že žiadne schránky vo verejnom obstarávaní už nebudú, že tento problém je vyriešený. Nestalo sa tak. V každom prípade ale to bol minister vnútra, čo tu deklaroval obrovskú ochotu na transparentné nakladanie s verejnými zdrojmi v rámci verejného obstarávania. Dnes túto novelu predkladá minister spravodlivosti a ja sa nemôžem zbaviť dojmu, že je to proste preto, že keď si treba urobiť PR, tak príde minister vnútra, a keď treba urobiť špinavú robotu, príde minister spravodlivosti. Je mi to ľúto. To pred týždňom ste tu sedeli so škandálnym skráteným konaním na reštrukturalizáciu Váhostavu a teraz ste tu s novelou zákona o verejnom obstarávaní, ktoré jednoducho nenapĺňa kritériá, ku ktorým vládu Slovenskej republiky politicky zaviazal parlament aj hlasmi za stranu SMER. Tento zákon nespĺňa kritériá, ku ktorým sme vládu zaviazali, a tento zákon preto nebude účinný, pretože pokiaľ sa register konečných užívateľov výhod nerozšíri aj na všetky oblasti nakladania s verejnými financiami, nielen na verejné obstarávanie, tak jednoducho príliš veľký okruh verejných zdrojov nebude chránený pred schránkovými firmami. Pomôžem si číslami, s ktorými pracuje nadácia Zastavme korupciu, kde podľa jej výpočtov len 20 % štátnych výdavkov je týmto návrhom zákona chránených pred schránkovými firmami, 80 % verejných výdavkov týmto zákonom pokrytých nie je. A po všetkých tých kauzách, ktorých sme teraz svedkami, je to jednoducho neprijateľné a absolútne nezodpovedné a je to zahrávanie si s dôveryhodnosťou inštitúcií tohto štátu voči verejnosti. Musím povedať, že aj predseda Národnej rady, ktorý v decembri prevzal nad napĺňaním uznesenia parlamentu vlastne akúsi politickú záštitu, doteraz nevysvetlil jednoznačne verejnosti, prečo sa nedodržali parametre uznesenia, ktoré boli v tomto pléne schválené. A neargumentujte mi nejakou pripravovanou smernicou Európskej únie, ktorú budú musieť potom štáty zakomponovať do národných právnych poriadkov o ďalšie dva roky. Tá smernica má iný účel. Má sa týkať výlučne len prania špinavých peňazí. My máme absolútne voľné ruky si urobiť náš vlastný systém, ako chrániť verejné zdroje pred tým, aby plynuli do schránkových firiem spôsobom, že nevieme, komu vlastne plynú, a pritom sú tu vážne podozrenia, že plynú do zákulisia politických strán. Preto za stranu MOST – HÍD chcem povedať, že nebudeme predkladať vlastný návrh zákona. V pléne sú predložené ďalšie návrhy zákona. Nie, nebudeme ich predkladať, pretože dnes si myslím, že ten problém nie je v tom, že by tu nebolo dosť nápadov alebo dosť riešení, ako schváliť dobrý a účinný zákon, ktorý zabráni tomu, aby verejné zdroje tiekli do schránkových firiem. Ten problém je jednoducho nedostatok vôle zo strany vlády a poslancov strany SMER takýto návrh schváliť a tu naozaj pomôže len tlak a verejný tlak a ja tu musím pripomenúť, o 9 či 10 mesiacov sú voľby a keď to nebude schválené teraz, tak to bude schválené o 10 mesiacov, ale naším spoločným záujmom by malo byť vytvoriť taký verejný tlak, aby ten zákon v účinnej podobe platil čím skôr. A po druhé, chcem za stranu MOST – HÍD povedať, že strana MOST – HÍD nepodporí taký návrh zákona, ktorý nebude odkrývať toho, kto za schránkovými, kto zo schránkovej firmy skutočne profituje, nielen formálneho majiteľa, ktorý nebude riešiť narábanie s verejnými zdrojmi všetkými, to znamená nielen pri verejnom obstarávaní, ale aj v zdravotnom poistení, pri privatizácii, v eurofondoch, a môžem pokračovať, ktorý zabezpečí verejnú kontrolu a ktorý zabezpečí aj reálnu vymáhateľnosť pravidiel, ktoré budú prijaté. Ďakujem veľmi pekne. =====